تعاند كَلبي تخسر بالأخير , 2014
لا تعاند كَلبي تخسر بالأخير
آنه أعند منك وتعرفني زين
لو قسيت وياي مره ولو سهيت
أقسي أضعاف وحلم كَلبي يلين
لا تزعلني عمد وتريد أجيك
مااجيك وخل تصب من عيني عين
مااجيك شما نده كَلبي عليك
أكص منه السانه بجفوفي الثنين
نفسي عزتهه قويه وماتطيح
ولو يطيحني هواك اكعد وأكوم
آنه صح اهواك وأتمنه رضاك
وروحي صح مثل الطير يم دارك تحوم
بس وداعة اعيونك والسنين
مادام صار الحب مذله مو لازوم
مو لازوم اكسب محبتك للأخير
(وعلى فكره )ما الك حكَ لو تلوم
لأن وافاك الكَلب داره هواك
ولو تلزم نسمه ينهيني الأنين
بس انته بقصد تتعمد جفاك
تروح ابعيد ويظل كَلبي الحزين
حيره المن يسأل والمن يكول
وياليالي المات بيهه من الحنين
ولمن تفر بيك أيامك تريد
انسى كلشي وأطش دربك ياسمين
لا أعاتب لا أساير لا ألوم
كلشي تأمر بيه يجرالك يزين
كافي حدنه هناه خل نوكف تعال
العندي كلته وكافي تعبني الونين
نفسي عزتهه قويه وماتطيح
وغير هذا بيدي أكص آنه الأدين
لا تعاند كَلبي تخسر بالأخير